მაიკლ კ. ჰოლი

მინი|მაიკლ კ. ჰოლი
**მაიკლ კარლაილ ჰოლი** (დ. 1 თებერვალი, 1971 )  — ამერიკელი მსახიობი და მუსიკოსი. ჰოლი ყველაზე მეტად ცნობილია შოუთაიმის სერიალ „დექსტერში“ მთავარი პერსონაჟის შესრულებით და დევიდ ფიშერის როლით HBO-ს დრამატულ სერიალში „ექვსი ფუტი მიწის ქვეშ“. პირველი სერიალისთვის მაიკლმა მოიპოვა „ოქროს გლობუსის“ ჯილდო, ასევე სამი კინომსახიობთა გილდიის ჯილდო და მიიღო ექვსი ნომინაცია პრაიმთაიმის ემის ჯილდოზე დრამატულ სერიალში საუკეთესო მთავარი მსახიობის კატეგორიაში.  ჰოლმა კვლავ შეასრულა დექსტერ მორგანის როლი სერიალებში დექსტერი: „ახალი სისხლი“ და „დექსტერი: აღდგომა“, ხოლო ფილმში „დექსტერი: თავდაპირველი ცოდვა“ მაიკლმა პერსონაჟის შიდა მონოლოგი გაახმოვანა.

ჰოლი დაიბადა და გაიზარდა რალიში, ჩრდილოეთ კაროლინაში. მაიკლ კარლაილმა 1996 წელს დაამთავრა ნიუ-იორკის უნივერსიტეტის სამაგისტრო სამსახიობო პროგრამა. სამსახიობო კარიერა ბროდვეიზე დაიწყო მიუზიკლი „კაბარეს“ განახლებულ დადგმაში და 1990-იანი წლების განმავლობაში სხვადასხვა თეატრალურ შოუებში მონაწილეობდა.
„ექვსი ფუტი მიწის ქვეშ“ და „დექსტერის“  გარდა, ჰოლმა ითამაშა ბროდვეის მიუზიკლში „ჰედვიგი და გაბრაზებული ინჩი“ და ისეთ ფილმებში, როგორებიცაა „ანგარიშსწორება“, „გეიმერი“, „სიცივე ივლისში“, „მარკ ფელტი: კაცი, რომელმაც თეთრი სახლი დაამხო“, „თამაშის ღამე“ და „მთვარის ჩრდილში“

## ადრეული ცხოვრება და განათლება
მაიკლ კ. ჰოლი დაიბადა რალიში, ჩრდილოეთ კაროლინაში. ჰოლის დედა, ჯენის (ქალიშვილობის გვარი — სტაიონსი) ჰოლი, ლეს-მიკრეის კოლეჯში ფსიქიკური ჯანმრთელობის კონსულტანტად მუშაობდა, ხოლო მამა, უილიამ კარლაილ ჰოლი, IBM-ში სისტემების ინჟინერ-მენეჯერი იყო.  ჰოლს ჰყავდა ერთი უფროსი და, რომელიც ჩვილობაში გარდაიცვალა მსახიობის დაბადებამდე. უილიამ ჰოლი 1982 წელს, 39 წლის ასაკში, პროსტატის კიბოთი გარდაიცვალა, როდესაც ჰოლი 11 წლის იყო. ამ მოვლენაზე ჰოლმა თქვა: „ეს იყო ძალიან უშუალო, ერთმანეთზე აგებული ოჯახური ურთიერთობა — მე და დედაჩემი.“  2004 წლის ინტერვიუში ჰოლმა ისაუბრა მამის გარდაცვალების შემდეგ განცდებზე: „რა თქმა უნდა, პატარა ბიჭისთვის არ არსებობს კარგი ასაკი ამისთვის, მაგრამ ვფიქრობ, ეს მოხდა ჩემი ცხოვრების იმ ეტაპზე, როცა ვიწყებდი სქესობრივ მომწიფებას და მამასთან ურთიერთობის ჩამოყალიბებას. მისი დაკარგვისას… რაღაც იყინება. როცა ამას მთელი ცხოვრების განმავლობაში უბრუნდები, ეს თითქოს ნელი — მაგრამ იმედია, მტკიცე — გამოსვლაა იმ გაყინული მომენტიდან.“ 

ჰოლმა სამსახიობო ხელოვნება ადრეულ ასაკში აღმოაჩინა: მეორე კლასში სწავლისას ითამაშა სპექტაკლში სახელად „რაც სიყვარულია“. მეხუთე კლასში მაიკლ კარლაილმა სიმღერა დაიწყო — ჯერ ბიჭების გუნდში, ხოლო მოგვიანებით, საშუალო სკოლაში, მიუზიკლებში მონაწილეობით, სადაც ასრულებდა ისეთ ცნობილ ნაწარმოებებს, როგორებიცაა „მუსიკის ჰანგები“, „ოკლაჰომა!“ და „მევიოლინე სახურავზე“. ჰოლმა რეივენკროფტის სკოლა 1989 წელს დაამთავრა  და სწავლა განაგრძო ირლჰამის კოლჯში — ჰუმანიტარული მეცნიერებების კოლეჯში რიჩმონდში, ინდიანის შტატში. ირლჰამის კოლეჯში სწავლის პერიოდში ჰოლმა კვლავ განაგრძო მსახიობობა და ითამაშა კაბარეში და სხვა სპექტაკლებში. მაიკლ ჰოლმა 1993 წელს მიიღო ხელოვნების ბაკალავრიატი. მიუხედავად იმისა, რომ ჰოლს ერთხელ უთქვამს, იურისტობას გეგმავდა, მოგვიანებით აღიარა, რომ იურიდიულ სკოლაში ჩაბარების სერიოზული განზრახვა არასდროს ჰქონია.  

გარდა ამისა, ჰოლმა 1996 წელს დაამთავრა ნიუ-იორკის უნივერსიტეტის Tisch School of the Arts-ის სამაგისტრო სამსახიობო პროგრამა და მიიღო ხელოვნების მაგისტრის (MFA) ხარისხი.

## კარიერა
### ადრეული პერიოდი
ჰოლის პროფესიული სამსახიობო კარიერა თეატრში დაიწყო. Off-Broadway-ზე მაიკლმა ითამაშა „მაკბეტსა “ და „ციმბელინში“ ნიუ-იორკის შექსპირის ფესტივალზე;  ჰოლმა ასევე შეასრულა პარის სინგერის როლი სტივენ სონდჰაიმის მიუზიკლის სამუშაო ვერსიაში. ლოს-ანჯელესში ჰოლი გამოჩნდა სპექტაკლში Skylight Mark Taper Forum-ზე.

ტეხასის შექსპირის ფესტივალის ფარგლებში, 1995 წლის ზაფხულში,  შეასრულა ლანსელოტის როლი „კამელოტში“, ლისანდერის — A Midsummer Night’s Dream-ში, და ასევე AFI-ის „წლის მსახიობის“ ნომინაციით 2002 წელს. გარდა ამისა, სერიალის წარმოების ხუთივე წლის განმავლობაში, მაიკლ ჰოლი მონაწილეობდა Screen Actors Guild-ის ნომინაციებში დრამატულ სერიალში ანსამბლის საუკეთესო შესრულებისთვის და ჯილდო მოიპოვა 2003 და 2004 წლებში.

2003 წელს ჰოლმა ტურნე გამართა მიუზიკლში „ჩიკაგო“, სადაც ბილი ფლინის როლს ასრულებდა. 2005 წელს იგი Off-Broadway-ის თეატრს დაუბრუნდა ნოაჰ ჰაიდლის პიესის „მისტერ მარმელადის“ პრემიერაში, სადაც მთავარი პერსონაჟი — ემოციურად შეწუხებული პატარა გოგონას, ლუსის, წარმოსახვითი მეგობარი — შეასრულა. 
ჰოლმა მთავარი როლი ითამაშა და თანაპროდიუსერიც იყო შოუთაიმის ტელესერიალ „დექსტერში“, სადაც მაიკლ კარლაილმა დექსტერ მორგანი განასახიერა — მაიამის მეტრო პოლიციის დეპარტამენტის ფსიქოპათი სისხლის შხეფების ანალიტიკოსი, რომელიც პარალელურად სერიულ მკვლელად და თვითნებურ სამართალაღმასრულებლად მოქმედებს. მის ნაშვილებ დას, დებრა მორგანს, ჯენიფერ კარპენტერი ასრულებდა. სერიალის პრემიერა 2006 წლის 1 ოქტომბერს შედგა და ჩვენება 2013 წელს დასრულდა. რამდენიმე თვიანი ხმების გავრცელების შემდეგ, 2013 წლის 18 აპრილს შოუთაიმმა სოციალურ მედიაში ოფიციალურად გამოაცხადა, რომ მერვე სეზონი „დექსტერის“ საბოლოო სეზონი იქნებოდა.  ჰოლმა დექსტერ მორგანის ხმა გაახმოვანა ასევე ანიმაციურ ვებსერიალში „დექსტერი: ადრეული ჭრილობები“

„დექსტერში“ შესრულებული როლისთვის ჰოლი 2008–2012 წლებში ხუთჯერ იყო ნომინირებული ემის ჯილდოზე დრამატულ სერიალში საუკეთესო მთავარი მსახიობის კატეგორიაში. სერიალიც იმავე წლებში ემის ნომინაციებს იღებდა დრამატული სერიალის კატეგორიაში. ჰოლმა მოიგო ტელეკრიტიკოსთა ასოციაციის (TCA) ჯილდო დრამაში ინდივიდუალური მიღწევისთვის 2007 წელს, 23-ე TCA-ს დაჯილდოვებაზე. ჰოლი ასევე ნომინირებული იყო „ოქროს გლობუსის“ ჯილდოზე ტელედრამაში მსახიობის საუკეთესო შესრულებისთვის 2007 და 2008 წლებში და გამარჯვება მოიპოვა 2010 წელს, 67-ე „ოქროს გლობუსის“ დაჯილდოებაზე. 2010 წელს მაიკლ ჰოლმა მიიღო Screen Actors Guild Award დრამატულ სერიალში მამაკაცი მსახიობის საუკეთესო შესრულებისთვის, 16-ე Screen Actors Guild Awards-ზე.

### 2010-იანი წლები
ჰოლის კინოროლები მოიცავს დრამას „ნეტარება“ (2011), კომედიას Peep World (2012) და ფილმს „მოკალი შენი მეგობრები“ (2013). მაიკლ ჰოლმა ასევე ითამაშა ჯო რ. ლანსდეილის კულტი რომან „ივლისის სიცივის“ კინოადაპტაციაში, რომლის რეჟისორიც ჯიმ მიკლი იყო. ფილმის პრემიერა 2014 წელს, იუტას შტატის პარკ-სიტიში გამართულ სანდენსის კინოფესტივალზე შედგა.  ჰოლმა განასახიერა აბრაამ ლინკოლნის მრჩეველი, ლეონარდ სვეტი, დოკუმენტურ ფილმში The Gettysburg Address.

2014 წელს ჰოლი ბროდვეიზე დაბრუნდა სპექტაკლით The Realistic Joneses, სადაც ჯონ ჯონსის როლი შეასრულა. 2014 წლის 16 ოქტომბერს ჰოლმა ბროდვეიზე აიღო მთავარი როლი მიუზიკლში „ჰედვიგი და გაბრაზებული ინჩი“ და 2015 წლის 18 იანვრამდე ასრულებდა. ჰოლი კვლავ დაუბრუნდა ჰედვიგის როლს 2015 წლის 17–21 თებერვალს, ჯონ კემერონ მიტჩელის შესაცვლელად, რომელმაც მუხლის ტრავმა მიიღო.

2015 წლის ბოლოსა და 2016 წლის დასაწყისში ჰოლმა შეასრულა თომას ნიუტონის როლი ნიუ-იორკის თეატრალურ სახელოსნოში (NYTW) დადგმულ სპექტაკლში „ლაზარუს“, რომელიც დევიდ ბოუიმ და ენდა უოლშმა შექმნეს. ჰოლმა შეასრულა სიმღერა „ლაზარუს“, რომელიც ბოუის ბოლო ალბომში Blackstar (2016) შევიდა, გადაცემაში „გვიანი შოუ სტეფენ კოლბერტთან ერთად“ 2015 წლის დეკემბერში. მოგვიანებით მაილკ კარლაილმა მონაწილეობა მიიღო სპექტაკლის ლონდონურ დადგმაში, რომელიც მიმდინარეობდა 2016 წლის 25 ოქტომბრიდან 2017 წლის 22 იანვრამდე. 2017 წელს ჰოლმა განასახიერა აშშ-ის პრეზიდენტი ჯონ ფ. კენედი ნეტფლიქსის ისტორიული დრამის „გვირგვინის“ მეორე სეზონის მერვე ეპიზოდში — „ძვირფასო მისის კენედი“, სადაც პირველი ლედის, ჯეკი კენედის როლს ჯოდი ბალფური ასრულებდა.

ჰოლმა ითამაშა ტომ დელეინის როლი — ბრიტანელი ქვრივისა და ექიმის — რვასერიიან ნეტფლიქსის ორიგინალურ კრიმინალურ დრამაში „მცველი“, რომლის პრემიერა 2018 წლის 10 მაისს შედგა. იმავე წელს ჰოლმა Off-Broadway-ზე შეასრულა თომ პეინის როლი ერთმსახიობიან სპექტაკლში Thom Pain (based on nothing)), რომლის ავტორია უილ ენო.  სპექტაკლი ნიუ-იორკში Signature Theatre Company-სთვის ოლივერ ბატლერმა დადგა და ჩვენება მიმდინარეობდა 2018 წლის 23 ოქტომბრიდან 9 დეკემბრამდე, ორჯერ გახანგრძლივების შემდეგ.  ასევე 2018 წელს ჰოლმა წაიკითხა სტივენ კინგის საშინელებათა რომანის Pet Sematary აუდიოწიგნის ვერსია.

2018 წლიდან ჰოლი წერს და ასრულებს მუსიკას ნიუ-იორკის ჯგუფში Princess Goes (ადრე — Princess Goes to the Butterfly Museum), მეტ კაც-ბოენთან და პიტერ იანოვიცთან ერთად. ჰოლი დრამერ იანოვიცს მიუზიკლში „ჰედვიგი და გაბრაზებული ინჩი“ ერთობლივი შესრულების დროს შეხვდა. მათ შორის მეგობრობა ჩამოყალიბდა და მალევე დაიწყეს სიმღერებზე თანამშრომლობა კაც-ბოენთან, რომელიც ასევე ჰედვიგის დასის წევრი იყო.

2019 წლის 3 თებერვალს ჰოლმა საკუთარი თავის გამოგონილი ვერსია განასახიერა ნახევარსაათიან, ერთჯერად ბროდვეის მიუზიკლში Skittles Commercial: The Broadway Musical. იმავე წელს ჰოლმა ჰოლტის როლი შეასრულა ნეტფლიქსის თრილერში „მთვარის ჩრდილი“. ჰოლი ახმოვანებს პერსონაჟ ტოფის დარონ ნეფსის ანიმაციურ სერიალში „სტარი ბოროტების წინააღმდეგ“ და ასევე გაახმოვანა ბეტმენი ანიმაციურ ფილმში „სამართლიანობის ლიგა:ღმერთები და მონსტრები.“ ასევე 2019 წელს ჰოლი მართა პლიმპტონთან და ჰემიშ ლინკლეიტერთან ერთად გამოჩნდა თეატრალური პოდკასტის Playing on Air ერთ ეპიზოდში.  2019 წელს Princess Goes-მა გადაიღო თავისი პირველი მუსიკალური ვიდეო სიმღერისთვის „Ketamine“,  ტარიტაუნში, ნიუ-იორკის შტატში. სიმღერის აუდიო ვერსია გამოყენებული იყო „დექსტერი:ახალი სისხლის“ მეხუთე ეპიზოდის ფინალურ ტიტრებში, ხოლო „Ketamine“ რამდენიმე არტისტმა გადაამიქსირა Ketamine EP-ზე.

### 2020-იანი წლები
ჰოლს ადრე უთქვამს, რომ მზად იქნებოდა „დექსტერის“ სპინოფ-სერიალში დაბრუნებისთვის, თუმცა აღნიშნავდა: „ვერც კი ვხვდები, როგორ შეიძლება ეს წარმოვიდგინო. ყველაფერი მხოლოდ თეორიულია მანამ, სანამ არ იარსებებს რაიმე სცენარი, რომელიც ასახავს ვიღაცის იდეას, თუ საით შეიძლება წავიდეს სიუჟეტი. მაგრამ ჩემთვის ძნელი წარმოსადგენია, როგორი იქნებოდა ეს. რაც შეეხება დექსტერის როლის კვლავ შესრულებას გაურკვეველი დროის განმავლობაში — ამის განხილვაც კი ცოტა შემაშფოთებელია. სხვა ტელესერიალის გაკეთება კი… ტელევიზიაში უამრავი საოცარი პროექტია. მე ამას ახლავე არ ვეძებ. თუმცა არასდროს ვიტყოდი „არასდროს“. მაიკლ კარლაილმა ასევე თქვა, რომ სერიული მკვლელის როლში დაბრუნებას განიხილავდა, თუკი დაიწერებოდა რაღაც ისეთი, რაც მისთვის „დევნის ღირსი“ იქნებოდა.

შოუთაიმის პრეზიდენტმა დევიდ ნევინსმა აღნიშნა, რომ მიმდინარეობდა განხილვები „დექსტერის“ სპინოფ-სერიალზე, რომელიც პერსონაჟს განსხვავებული მიმართულებით წაიყვანდა და წინა სერიალის გაგრძელება არ იქნებოდა. ნევინსის თქმით, პროექტი მხოლოდ იმ შემთხვევაში განხორციელდებოდა, თუ ჰოლი დათანხმდებოდა დაბრუნებას.. 2020 წლის ოქტომბერში შოუთაიმმა დაადასტურა, რომ ჰოლი კვლავ შეასრულებდა დექსტერ მორგანის როლს 10-სერიიან შეზღუდულ სერიალში დექსტერი: „ახალი სისხლი“, რომლის შოურანერიც კვლავ კლაიდ ფილიპსი იქნებოდა. სერიალის პრემიერა 2021 წლის 7 ნოემბერს შედგა და დასრულდა 2022 წლის 9 იანვარს. ფინალური ეპიზოდი გახდა ყველაზე ყურებადი ფინალი ქსელის ისტორიაში და სტრიმინგის რეკორდებიც დაამყარა.

ჯგუფმა Princess Goes to the Butterfly Museum საკუთარი სახელწოდების სადებიუტო მინი ალბომი გამოუშვა 2020 წლის 2 აპრილს. 2021 წელს ჯგუფმა დამოუკიდებლად გამოუშვა პირველი სრულმეტრაჟიანი ალბომი Thanks for Coming. 2023 წელს მათ მეორე სრულმეტრაჟიანი ალბომი Come of Age გამოსცეს So/In De Goot Recordings-ის მეშვეობით და ამავე დროს სახელი შეამოკლეს — Princess Goes. 2024 წლის 21 სექტემბერს ჯგუფმა ჩიკაგოში გამართულ Riot Fest-ზე დაუკრა. ჯგუფმა მსოფლიო მასშტაბით ტურნეებს მართავს და აგრძელებს მუსიკის ჩაწერასა და შესრულებას.

## პირადი ცხოვრება
2002 წელს ჰოლი დაქორწინდა მსახიობ ემი სპენჯერზე. მათი ქორწინების შემდეგ ზაფხულში ჰოლმა ბროდვეის მიუზიკლში „ჩიკაგო“ ბილი ფლინის როლი შეასრულა სპენჯერის როქსი ჰარტის გვერდით. წყვილი 2006 წელს განქორწინდა. 2007 წელს ჰოლმა ურთიერთობა დაიწყო „დექსტერის“ თანავარსკვლავთან, ჯენიფერ კარპენტერთან.ref name="EOnline109" /> წყვილი 2008 წლის ახალი წლის ღამეს კალიფორნიაში დაქორწინდა და პირველად საჯაროდ, როგორც დაქორწინებული წყვილი, 2009 წლის იანვარში, ოქროს გლობუსის 66-ე დაჯილდოებაზე გამოჩნდნენ. 2010 წლის დეკემბერში ჰოლმა და კარპენტერმა განაცხადეს, რომ გარკვეული დროის განმავლობაში განცალკევების შემდეგ განქორწინების საბუთები შეიტანეს.

განქორწინება შეურიგებელი განსხვავებების საფუძველზე დაკმაყოფილდა და 2011 წლის დეკემბერში დასრულდა; მიუხედავად ამისა, ყოფილი წყვილი ახლო მეგობრებად დარჩნენ.  2012 წლის სექტემბერში ჰოლმა დაიწყო ურთიერთობა მორგან მაკგრეგორთან, Los Angeles Review of Books-ის ასოცირებულ რედაქტორთან, და ისინი 2016 წლის 29 თებერვალს დაქორწინდნენ.

2010 წლის 13 იანვარს ჰოლის აგენტმა და სპიკერმა დაადასტურეს, რომ ჰოლი ჰოჯკინის ლიმფომის ერთ-ერთი ფორმის მკურნალობას გადიოდა. ინტერვიუში ჰოლმა აღნიშნა, რომ 38 წლის ასაკში კიბოს დიაგნოზის გაგება განსაკუთრებით დამთრგუნველი იყო, რადგან მისი მამა 39 წლის ასაკში კიბოთი გარდაიცვალა. 2010 წელს ჰოლმა „ოქროს გლობუსის“ და Screen Actors Guild-ის ჯილდოები მიიღო ნაქსოვი ქუდით, რადგან ქიმიოთერაპიის შედეგად თმა დაკარგა; „დექსტერის“ მეხუთე სეზონში მაიკლ ჰოლი პარიკს ატარებდა. 2010 წლის 25 აპრილს კარპენტერმა გამოაცხადა, რომ ჰოლის კიბო სრულ რემისიაში იყო და მზად იყო „დექსტერის“ მეექვსე სეზონზე სამუშაოდ დაბრუნებულიყო.

ჰოლი არის სომალის დახმარების საზოგადოების კამპანიის „Feed the People“ სახე. მაიკლ კ. ჰოლმა ასევე ითანამშრომლა Kiehl’s-თან შეზღუდული გამოშვების კანის მოვლის ხაზის პოპულარიზაციისთვის, რომლის შემოსავალიც გარემოსდაცვით არაკომერციულ ორგანიზაციას — Waterkeeper Alliance-ს — მოხმარდება, რომელიც მთელ მსოფლიოში სუფთა და უსაფრთხო წყლის ხელმისაწვდომობაზე მუშაობს.  2011 წელს ჰოლი იყო Leukemia & Lymphoma Society-ის საქველმოქმედო კამპანიის „Light the Night Walk“ ცნობილი სპიკერი.

## სქოლიო
კატეგორია:დაბადებული 1 თებერვალი
კატეგორია:დაბადებული 1971
კატეგორია:მსახიობები ანბანის მიხედვით
კატეგორია:მამაკაცი მსახიობები
კატეგორია:ამერიკელი მამაკაცი მსახიობები
კატეგორია:მსახიობები